<classify> RAIS John Magufuli amemshukuru Rais wa Jamhuri ya Watu wa China, Xi Jinping kwa kuuendeleza ushirikiano uhusiano mzuri wa Tanzania na China ikiwamo misaada na uwekezaji ambao China inaufanya nchini. Rais Magufuli ametoa shukrani hizo jana katika hafla ya makabidhiano ya magari 40 kutoka Jeshi la Ukombozi la Watu wa China PLA kwenda Jeshi la Ulinzi la Wananchi wa Tanzania JWTZ iliyofanyika katika Makao Makuu ya JWTZ Upanga Jijini Dar es Salaam. Alisema pamoja kuisaidia Tanzania katika maeneo mbalimbali ya huduma za kijamii, ulinzi na usalama na miundombinu, China ndio nchi inayoongoza kwa uwekezaji Tanzania ikiwa na miradi 723 yenye thamani ya takribani Sh trilioni 13.581 na iliyozalisha ajira 87,126. Alitaka uhusiano huo uimarishwe zaidi kwa JWTZ na PLA kujenga kiwanda kikubwa chenye uwezo wa kubangua tani 200,000 za korosho kwa mwaka, jambo ambalo litasaidia kuongeza thamani ya korosho za wakulima wa Tanzania na kupelekwa China ambako kuna mahitaji makubwa ya korosho. Alimuomba Luteni Jenerali, Shao Yuanming aliyeiwakilisha PLA katika makabidhiano ya magari hayo na Balozi wa China nchini, Wang Ke kufikisha shukrani zake kwa Rais Xi Jinping kwa kuuendeleza na kuukuza zaidi uhusiano na ushirikiano mzuri wa Tanzania na China na pia kufikisha ombi la kujengwa kwa kiwanda hicho. Aliishukuru China kwa kutoa msaada wa magari hayo 40 kwa JWTZ ambayo alisema yataimarisha utendaji kazi wa jeshi hilo, na pia ameomba PLA isaidie upatikanaji wa ndege kubwa za kubebea askari na vifaa kwa jeshi hilo.Makabidhiano haya ya magari 40 ni kielelezo kingine tena cha uhusiano wa karibu, kidugu na kirafiki uliopo kati ya Mataifa yetu mawili, tunaishukuru sana China kwa misaada mbalimbali iliyoitoa kwa Tanzania, China imekuwa mdau mkubwa wa biashara kwa nchi yetu na pia inasaidia katika utalii, kwa mfano mwaka huu tunatarajia kupata watalii 10,000 kutoka China, alisisitiza Rais Magufuli. Luteni Jenerali, Shao Yuanming alimshukuru Rais Magufuli kwa kuhudhuria tukio hilo na kwa kuukuza uhusiano wa Tanzania na China ukiwemo uhusiano wa kijeshi, na aliahidi kuwa PLA itaendelea kushirikiana kwa ukaribu na JWTZ. Naye Mkuu wa Majeshi ya Ulinzi, Jenerali Venance Mabeyo alitaja baadhi ya maeneo ambayo JWTZ imenufaika kutokana na ushirikiano wake mzuri na PLA kuwa ni pamoja na kujengwa kwa Kituo cha Mafunzo ya Kijeshi, Mapinga wilayani Bagamoyo kilichogharimu Sh bilioni 67 na ukarabati na ujenzi wa Uwanja wa Ndege wa Ngerengere uliogharimu Sh bilioni 137.63.Mingine ni ujenzi wa awamu ya pili ya Chuo cha Ulinzi wa Taifa NDC Dar es Salaam utakaogharimu Sh bilioni 57 na kwa sasa PLA inakamilisha maandalizi ya kujenga Makao Makuu ya JWTZ Dodoma.  <topic>: KITAIFA 